**У П У Т С Т В О**

**о примопредаји изборног материјала пре и после гласања[[1]](#footnote-1)**

(пречишћен текст)

**I. УВОДНЕ ОДРЕДБЕ**

**Предмет упутства**

**Члан 1.**

Овим упутством ближе се уређујe примопредаја изборног материјала за спровођење избора за народне посланике и избора за председника Републике (у даљем тексту: избори), пре и после гласања, између Републичке изборне комисије (у даљем тексту: Комисија), општинских и градских изборних комисија и изборних комисија градских општина Града Београда (у даљем тексту: локална изборна комисија) и бирачких одбора.

**II. ОБЕЗБЕЂИВАЊЕ ИЗБОРНОГ МАТЕРИЈАЛА**

**Изборни материјал који обезбеђује Комисија**

**Члан 2.**

(1) Комисија за сваки бирачки одбор, укључујући и бирачка места у заводима за извршење кривичних санкција и у иностранству, обезбеђује следећи изборни материјал:

1) Збирну изборну листу кандидата за народне посланике, односно Листу кандидата за избор председника Републике, **у два примерка**;

2) извод из бирачког списка за гласање на бирачком месту, односно посебан извод из бирачког списка за гласање у заводу за извршење кривичних санкција;

3) посебан извод из бирачког списка за бираче који се налазе на одслужењу војног рока, на војној вежби или на школовању у јединицама или установама Војске Србије, ако је одређено да гласају на бирачком месту;

4) потребан број гласачких листића, који одговара броју бирача који су уписани у изводе из тач. 2) и 3) овог става;

5) контролни лист за проверу исправности гласачке кутије;

6) образац Записника о раду бирачког одбора на спровођењу гласања и утврђивању резултата гласања за избор народних посланика, односно Записника о раду бирачког одбора на спровођењу гласања и утврђивању резултата гласања за избор председника Републике (у даљем тексту: записник о раду бирачког одбора), **у по шест примерка**, на српском језику и ћириличком писму и на сваком језику и писму националне мањине који је у службеној употреби у јединици локалне самоуправе;

7) образац Контролног формулара за логичко-рачунско слагање резултата гласања на бирачком месту;

8) образац записника о посматрачима рада бирачког одбора, **у шест примерака**;

9) Државну заставу Републике Србије;

10) обрасце потврда о изборном праву за гласање ван бирачког места;

11) обрасце евиденција о присуству чланова и заменика чланова бирачког одбора (у даљем тексту: чланови бирачког одбора) на бирачком месту, у сталном, односно проширеном саставу, **у по два примерка**;

12) списак представника домаћих и страних посматрача акредитованих за праћење рада бирачког одбора;

13) идентификационе картице за чланове бирачког одбора, са потребним бројем штипаљки;

14) две ознаке бирачког места, информативне постере за бираче, приручнике, водиче и др;

15) гласачку кутију, ознаку гласачке кутије **и две налепнице за печаћење гласачке кутије**;

16) параване за обезбеђивање тајности гласања;

17) два спреја за обележавање прста бирача;

18) две УВ-лампе;

19) батерије за УВ лампе;

20) врећу за одлагање изборног материјала, сигурносне затворнице за печаћење вреће пре и после гласања и налепницу за обележавање вреће.

(2) За бирачко место у заводу за извршење кривичних санкција и бирачко место у иностранству Комисија обезбеђује и Решење о именовању чланова и заменика чланова бирачког одбора, у сталном и проширеном саставу.

(3) Уколико материјал из става 1. тачка 10) овог члана, који Комисија достави локалној изборној комисији, не буде довољан, локална изборна комисија га умножава у потребном броју примерака.

(4) Материјал из става 1. тачка 12) овог члана, локална изборна комисија умножава у потребан број примерака.

**Изборни материјал који обезбеђује локална изборна комисија**

**Члан 3.**

(1) Локална изборна комисија, за сваки бирачки одбор, укључујући бирачки одбор у заводу за извршење кривичних санкција, обезбеђује следећи материјал:

1) Решење о именовању чланова и заменика чланова бирачког одбора, у сталном и проширеном саставу;

2) прибор за писање (оловке, маркер и др);

3) коверте за паковање гласачких листића и потврда о изборном праву за гласање ван бирачког места, после гласања;

4) остали материјал (маказе, селотејп, јемственик, лењир, папир за писање и др).

(2) За бирачке одборе у иностранству материјал из става 1. тач. 2) до 4) овог члана обезбеђује министарство надлежно за спољне послове.

(3) За бирачке одборе на Косову и Метохији материјал из става 1. тач. 2) до 4) овог члана обезбеђује Комисија.

(4) Локалне изборне комисије, општинске/градске управе, министарство надлежно за правосуђе, министарство надлежно за спољне послове дужни су да благовремено обезбеде простор за безбедно чување изборног материјала.

**III. ПРЕДАЈА ИЗБОРНОГ МАТЕРИЈАЛА ПРЕ ГЛАСАЊА**

**Предаја изборног материјала локалној изборној комисији**

**Члан 4.**

(1) Штампани изборни материјал из члана 2. овог упутства од Јавног предузећа „Службени гласник“ преузима овлашћени члан односно заменик члана Комисије (у даљем тексту: координатор Комисије), најкасније четири дана пре дана гласања.

(2) Штампани изборни материјал из члана 2. овог упутства координатор Комисије предаје локалним изборним комисијама у седиштима управних округа, а локалним изборним комисијама градских општина града Београда у просторијама Јавног предузећа „Службени гласник“, најкасније четири дана пре дана гласања.

(3) О примопредаји између координатора Комисије и локалне изборне комисије сачињава се записник у два примерка, на обрасцу који прописује Комисија за сваке изборе.

**Предаја изборног материјала бирачким одборима**

**Члан 5.**

(1) Локална изборна комисија и општинска/градска управа изборни материјал из чл. 2. и 3. овог упутства, предају бирачким одборима, укључујући и бирачке одборе у заводима за извршење кривичних санкција, у седишту општине/града, најкасније 24 часа пре дана гласања.

(2) О примопредаји из става 1. овог члана сачињава се записник у три примерка, на обрасцу који прописује Комисија за сваке изборе и који доставља локалним изборним комисијама уз материјал из члана 2. овог упутства.

(3) Након примопредаје изборног материјала из става 1. овог члана, изборни материјал се ставља у врећу за одлагање изборног материјала, која се у присуству чланова односно заменика чланова локалне изборне комисије и бирачког одбора печати сигурносном затворницом, чији се серијски број уписује у записник о примопредаји.

(4) Пре печаћења, врећа са изборним материјалом се обавезно обележава налепницом која садржи назив града/општине и редни број бирачког места.

(5) Запечаћена врећа са изборним материјалом не сме се отварати пре него што се бирачки одбор на дан гласања окупи на бирачком месту.

**Посебна правила за паковање и предају гласачких листића**

**Члан 6.**

(1) Приликом примопредаје изборног материјала, гласачки листићи треба да буду предати бирачком одбору тако што се прво у засебне коверте пакује по 100 гласачких листића а на крају у засебан коверат преостали гласачки листићи којих је мање од 100 (на пример, ако је на бирачком месту уписано 436 бирача, локална изборна комисија у четири коверте ставља по 100 гласачких листића а потом преосталих 36 гласачких листића у пету коверту).

(2) Све коверте са гласачким листићима треба да буду затворене и запечаћене налепницом која садржи назив избора и на којој се уписује број гласачких листића у тој коверти и тако се стављају у врећу за одлагање изборног материјала.

(3) Локална изборна комисија треба да бирачким одборима нагласи:

1) да се приликом припреме за почетак гласања на бирачком месту отвара само коверат са мање од 100 гласачких листића;

2) да се коверат са 100 гласачких листића не сме отварати док за гласање не буду искоришћени сви гласачки листићи из прве отворене коверте;

3) да се следећи коверат са 100 гласачких листића отвара тек пошто буде искоришћено свих 100 гласачких листића из претходно отворене коверте са 100 гласачких листића;

4) да све коверте за које није било потребе да се отварају током спровођења гласања, морају да остану запечаћене и тако буду предате локалној изборној комисији након гласања.

(4) Ако не могу да се обезбеде коверте за паковање гласачких листића већег формата, ти гласачки листићи се пакују обмотавањем по средини тракастим папиром (шлајфном) који се печати налепницом.

(5) Коверте за паковање гласачких листића и шлајфне, као и налепнице за печаћење коверата, односно шлајфни са гласачким листићима обезбеђује Комисија и локалним изборним комисијама доставља уз материјал из члана 2. овог упутства.

**Предаја изборног материјала бирачким одборима у иностранству**

**Члан 7.**

(1) Координатор Комисије и министарство надлежно за спољне послове изборни материјал из чл. 2. и 3. овог упутства предају бирачким одборима у иностранству, најкасније пет дана пре дана гласања, у седишту министарства надлежног за спољне послове.

(2) О примопредаји изборног материја из става 1. овог члана сачињава се записник у три примерка, на обрасцу који прописује Комисија за сваке изборе.

(3) Бирачки одбор преноси изборни материјал на бирачко место у иностранству на начин на који се доставља дипломатска пошиљка, а којим је осигурана безбедност изборног материјала.

**IV. ПРЕДАЈА ИЗБОРНОГ МАТЕРИЈАЛА ПОСЛЕ ГЛАСАЊА**

**Рок и начин примопредаје изборног материјала локалној изборној комисији**

**Члан 8.**

(1) Пошто утврди резултате гласања на бирачком месту, бирачки одбор, укључујући и бирачке одборе у заводима за извршење кривичних санкција, без одлагања, а најкасније у року од 12 часова од затварања бирачког места, предаје изборни материјал локалној изборној комисији у згради општине/града.

(2) Изборни материјал предаје председник бирачког одбора или његов заменик, а примопредаји могу да присуствују сви чланови бирачког одбора.

(3) Испред локалне изборне комисије, изборни материјал примају најмање два члана локалне изборне комисије који су именовани на предлог различитих предлагача.

**Материјал који се предаје локалној изборној комисији и општинској/градској управи**

**Члан 9.**

(1) Бирачки одбор предаје локалној изборној комисији следећи изборни материјал:

1) први (оригинални) и други примерак записника о раду бирачког одбора на српском језику и ћириличком писму, као и на сваком језику и писму националне мањине који је у службеној употреби у јединици локалне самоуправе;

2) први (оригинални) и други примерак записника о посматрачима рада бирачког одбора;

3) извод из бирачког списка по којем се гласало на бирачком месту односно посебан извод из бирачког списка по којем се гласало на бирачком месту у заводу за извршење кривичних санкција;

4) посебан извод из бирачког списка, ако су на бирачком месту гласали и бирачи који се налазе на одслужењу војног рока, на војној вежби или на школовању у јединицама или установама Војске Србије;

5) коверат у којем је Контролни лист за проверу исправности гласачке кутије **запечаћен налепницом**;

6) коверат са неупотребљеним гласачким листићима **запечаћен налепницом**;

7) коверат са неважећим гласачким листићима **запечаћен налепницом**;

8) коверат са важећим гласачким листићима **запечаћен налепницом**;

9) коверат са потврдама о изборном праву бирача који су гласали ван бирачког места **запечаћен налепницом**;

10) сигурносну затворницу која је коришћена за печаћење вреће са изборним материјалом приликом примопредаје изборног материјала између локалне изборне комисије и бирачког одбора пре гласања;

11) по један примерак евиденција о присуству чланова бирачког одбора у сталном, односно у проширеном саставу на бирачком месту.

(2) У име локалне изборне комисије примопредају обављају најмање два члана локалне изборне комисије који су именовани на предлог различитих предлагача.

(3) На ковертама из става 1. тач. 5) до 9) овог члана исписује се назив општине/града, број бирачког места и назив материјала који је у коверти.

(4) Ако не могу да се обезбеде коверте за паковање гласачких листића већег формата, ти гласачки листићи се пакују обмотавањем по средини тракастим папиром (шлајфном) који се печати налепницом.

(5) Налепнице за печаћење коверата из става 1. овог члана, односно шлајфни са гласачким листићима обезбеђује Комисија и локалним изборним комисијама доставља уз материјал из члана 2. овог упутства.

(6) Приликом примопредаје из става 1. овог члана, бирачки одбор предаје општинској/градској управи преостали материјал (гласачку кутију, спрејове за обележавање прста бирача, параване за гласање, УВ лампе, идентификационе картице чланова бирачког одбора са штипаљкама, прибор за писање и др) и по један примерак евиденција о присуству чланова бирачког одбора у сталном односно у проширеном саставу на бирачком месту.

 (7) О обављеној примопредаји из ст. 1. и 6. овог члана сачињава се записник у четири примерка, на обрасцу који прописује Комисија за сваке изборе и који доставља локалним изборним комисијама уз материјал из члана 2. овог упутства. Један примерак овог записника чува се у локалној изборној комисији, док један примерак локална изборна комисија обавезно предаје координатору Комисије.

**Поступање са материјалом предатим локалној изборној комисији и општинској/градској управи**

**Члан 10.**

(1) Пошто се обави примопредаја материјала из члана 9. овог упутства и контрола записника о раду бирачког одбора, материјал из члана 9. став 1. тач. 5) до 8) и тачке 10) овог упутства ставља се у врећу за одлагање изборног материјала, која се у присуству чланова односно заменика чланова локалне изборне комисије и бирачког одбора који су предали материјал печати сигурносном затворницом, чији се серијски број уписује у записник о примопредаји.

(2) У врећу са осталим изборним материјалом не стављају се:

1) Први (оригинални) примерак записника о раду бирачког одбора на српском језику и ћириличком писму, као и на сваком језику и писму националне мањине који је у службеној употреби у јединици локалне самоуправе, записник о посматрачима рада бирачког одбора, које локална изборна комисија пакује одвојено од осталог изборног материјала, ради предаје координатору Комисије;

2) извод из бирачког списка, посебан извод из бирачког списка и коверат са потврдама о изборном праву за гласање ван бирачког места, које локална изборна комисија пакује одвојено од осталог изборног материјала.

(3) Запечаћена врећа са изборном материјалом се може отворити само на основу одлуке локалне изборне комисије, у сврху прегледања изборног материјала у складу са законом.

(4) Сигурносне затворнице за печаћење врећа са изборним материјалом, након отварања на основу одлуке локалне изборне комисије, обезбеђује Комисија и локалним изборним комисијама доставља уз материјал из члана 2. овог упутства.

(5) Ако на врећи са изборним материјалом недостаје налепница са називом општине/града и редним бројем бирачког места, локална изборна комисија је дужна да ту врећу обележи са наведеним подацима.

**Предаја изборног материјала са бирачког места у иностранству координатору Комисије**

**Члан 11.**

(1) После гласања у иностранству, председник бирачког одбора или његов заменик без одлагања преноси изборни материјал са бирачког места у иностранству у Републику Србију на начин на који се доставља дипломатска пошиљка.

(2) Изборни материјал из члана 9. став 1. овог упутства, бирачки одбор предаје непосредно координатору Комисије у просторијама Комисије.

(3) Бирачки одбор по један примерак евиденције о присуству чланова и заменика чланова бирачког одбора у сталном односно проширеном саставу на бирачком месту предаје координатору Комисије, а други примерак предаје министарству надлежном за спољне послове.

(4) О обављеној примопредаји између бирачког одбора и координатора Комисије сачињава се записник у два примерка на обрасцу који прописује Комисија за сваке изборе.

(5) Пошто се обави примопредаја, материјал из члана 9. став 1. тач. 5) до 8) ставља се у врећу за одлагање изборног материјала, која се у присуству чланова бирачког одбора који су предали материјал печати сигурносном затворницом, чији се серијски број уписује у записник о примопредаји.

(6) Врећа се обавезно обележава налепницом која садржи назив стране државе и редни број бирачког места.

(7) Запечаћена врећа са изборном материјалом се може отворити само на основу одлуке Комисије, у сврху прегледања изборног материјала у складу са законом.

**Предаја материјала координатору Комисије**

**Члан 12.**

(1) Пошто донесе збирни извештај о резултатима гласања за сва бирачка места која се налазе на њеној територији, локална изборна комисија, без одлагања предаје координатору Комисије, у просторијама Комисије, збирни извештај о резултатима гласања, прве (оригиналне) примерке записника о раду бирачких одбора на српском језику и ћириличком писму, као и на сваком језику и писму националне мањине који је у службеној употреби у јединици локалне самоуправе, примерке записника о посматрачима рада бирачког одбора, примерке записника о примопредаји изборног материјала после гласања између бирачког одбора и локалне изборне комисије, као и примерке евиденција о присуству чланова бирачког одбора у сталном, односно проширеном саставу на бирачком месту.

(2) Координатору Комисије се предају и по један примерак решења о исправљању записника о раду бирачког одбора, решења којим се констатује да се на бирачком месту не могу утврдити резултати гласања и решење о поништавању гласања на бирачком месту, ако је локална изборна комисија донела та решења.

(3) О примопредаји између локалне изборне комисије и координатора Комисије сачињава се записник у два примерка на обрасцу који прописује Комисија за сваке изборе.

**V. ИСТОВРЕМЕНО СПРОВОЂЕЊЕ ИЗБОРА**

**Члан 13.**

Ако се истовремено са изборима за народне посланике и/или изборима за председника Републике одржавају и избори за одборнике скупштине јединице локалне самоуправе, вреће за одлагање изборног материјала и сигурносне затворнице за печаћење врећа пре и после гласања не могу бити исте боје.

**VI. ЗАВРШНА ОДРЕДБА**

**Објављивање и ступање на снагу упутства**

**Члан 14.**

(1) Ово упутство се објављује у „Службеном гласнику Републике Србије“ и на веб-презентацији Републичке изборне комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

1. „Службени гласник РС“, број 91/23. [↑](#footnote-ref-1)